CELEX: 52022PC0214
Language: et
Date: 2022-05-06
Title: Ettepanek: NÕUKOGU OTSUS seisukoha kohta, mis võetakse Euroopa Liidu nimel maailma terviseassamblee 75. istungjärgul seoses teatavate muudatustega rahvusvahelistes tervise-eeskirjades (2005)

EUROOPA KOMISJON
            Brüssel,6.5.2022
            COM(2022) 214 final
            2022/0152(NLE)
            
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel maailma terviseassamblee 75. istungjärgul seoses teatavate muudatustega rahvusvahelistes tervise-eeskirjades (2005)
            
               
         
         
            
               SELETUSKIRI
            
            
               1.Kavandatav reguleerimisese
            
            
               Selles ettepanekus käsitletakse otsust, millega kehtestatakse liidu nimel maailma terviseassamblee 75. istungjärgul võetav seisukoht seoses rahvusvaheliste tervise-eeskirjade (2005) artikli 59 muutmisega seotud otsuse kavandatava vastuvõtmisega. Otsus, mille maailma terviseassamblee peab vastu võtma, hõlmab ka vastavaid tehnilisi muudatusi rahvusvaheliste tervise-eeskirjade (2005) artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks artikli 59 kavandatud muudatustega. 
            
            
               2.Ettepaneku taust
            
            
               2.1.Maailma Terviseorganisatsioon
            
            
               ÜRO põhikirja artikli 57 kohaselt asutatud Maailma Terviseorganisatsioon (WHO) on Ühinenud Rahvaste Organisatsiooni spetsialiseeritud asutus. Maailma Terviseorganisatsiooni põhikiri
                  1
                jõustus 7. aprillil 1948 ning selles määratakse kindlaks organisatsiooni peamine eesmärk, milleks on „saavutada kõigi rahvaste võimalikult hea terviseseisund“.
            
            
               Euroopa Liidul (edaspidi „liit“) on Maailma Terviseorganisatsioonis mitteametlik vaatleja staatus. See staatus on kindlaks määratud kirjavahetuses, mis avaldati Euroopa Ühenduste Teatajas 4. jaanuaril 2001.
                  2
                Kirjavahetus hõlmas memorandumit Maailma Terviseorganisatsiooni ja Euroopa Ühenduste Komisjoni vahelise koostöö raamistiku ja korra kohta. Kõik ELi liikmesriigid on WHO liikmed.
            
            
               2.2.Maailma terviseassamblee
            
            
               Maailma terviseassamblee on WHO tähtsaim juhtorgan. See peetakse igal aastal Šveitsis Genfis. Maailma terviseassamblee 75. istungjärk toimub 22.–28. mail 2022. 
            
            
               WHO põhikirja artikli 59 kohaselt on igal WHO liikmel maailma terviseassamblees üks hääl. Otsused langetatakse kohalviibivate ja hääletavate WHO liikmete häälteenamusega, välja arvatud mõned WHO põhikirja artiklis 60 kirjeldatud olukorrad, mille puhul on vajalik kahekolmandikuline häälteenamus. Praktikas tehakse kõik võimalik, et jõuda kokkuleppele konsensuse alusel. Liidul ei ole hääleõigust.
            
            
               WHO põhikirja artikli 21 kohaselt on maailma terviseassamblee volitatud vastu võtma eeskirju, mis käsitlevad muu hulgas sanitaar- ja karantiininõudeid ning muid menetlusi, mille eesmärk on ennetada haiguste rahvusvahelist levikut.
            
            
               2.3.Rahvusvahelised tervise-eeskirjad (2005) ja nende kavandatav läbivaatamine võimalike muudatuste kaudu
            
            
               Rahvusvahelised tervise-eeskirjad võeti vastu 1969. aastal maailma terviseassambleel,
                  3
                millele eelnesid 1951. aastal vastu võetud rahvusvahelised sanitaareeskirjad. 1969. aasta eeskirju, mis algselt hõlmasid kuut karantiinset haigust, muudeti 1973. aastal
                  4
                ja 1981. aastal
                  5
                peamiselt selleks, et vähendada hõlmatud haiguste arvu kuuelt kolmele (kollapalavik, katk ja koolera) ning tähistada rõugete ülemaailmset likvideerimist.
            
            
               Pärast raskekujulise ägeda respiratoorse sündroomi tekkimist jõuti üksmeelele, et rahvusvahelised tervise-eeskirjad tuleb läbi vaadata. Rahvusvahelised tervise-eeskirjad (2005) võeti vastu maailma terviseassambleel 23. mail 2005.
                  6
                Mõlemad jõustusid 15. juunil 2007.
            
            
               Viimastel aastatel on mitu sõltumatut läbivaatamiskomiteed pärast esimest ebola puhangut ja seejärel COVID-19 pandeemiat juhtinud tähelepanu vajadusele tugevdada rahvusvaheliste tervise-eeskirjade (2005) rakendamist, järgimist ja ajakohastamist.
                  7
                
            
            
               Rahvusvaheliste tervise-eeskirjade (2005) artikli 55 kohaselt võib eeskirjade muutmise ettepanekuid teha iga osalisriik või WHO peadirektor ning need esitatakse arutamiseks maailma terviseassambleele. Peadirektor edastab muudatusettepaneku teksti kõikidele osalisriikidele vähemalt neli kuud enne maailma terviseassambleed, kus see esitatakse arutamiseks. 
            
            
               WHO peadirektor edastas 20. jaanuaril 2022 rahvusvaheliste tervise-eeskirjade (2005) osalisriikidele Ameerika Ühendriikide esitatud muudatusettepaneku vastavalt rahvusvaheliste tervise-eeskirjade (2005) artikli 55 lõikele 1. Ettepanek käsitleb rahvusvaheliste tervise-eeskirjade (2005) artiklite 5, 6, 9, 10, 11, 12, 13, 15, 18, 48, 49, 53 ja 59 muudatusi.
            
            
               WHO juhatus kutsus 26. jaanuaril 2022 otsuse EB150(3)
                  8
                vastuvõtmisega WHO liikmeid ja vajaduse korral piirkondliku majandusintegratsiooni organisatsioone, nagu liit, võtma kõiki asjakohaseid meetmeid, et kaaluda rahvusvaheliste tervise-eeskirjade (2005) võimalikku muutmist.
            
            
               3. märtsil 2022 andis Euroopa Liidu Nõukogu oma otsuse (EL) 2022/451
                  9
                vastuvõtmisega loa alustada liidu nimel läbirääkimisi pandeemia ennetamist, selleks valmisolekut ja sellele reageerimist käsitleva rahvusvahelise lepingu üle ning rahvusvaheliste tervise-eeskirjade (2005) täiendavate muudatuste üle. Otsusega nimetatakse komisjon liidu nimel läbirääkijaks küsimustes, mis kuuluvad liidu pädevusse, ning sätestatakse läbirääkimiste pidamiseks läbirääkimisjuhised. 
            
         
         
            
               Pärast seda, kui Ameerika Ühendriigid olid muudatusettepanekud esitanud, toimus WHOs konsultatsiooniprotsess, eelkõige 16. märtsil, 5. aprillil ja 3. mail 2022 toimunud mitteametlikes läbirääkimisvoorudes, kus Euroopa Komisjon osales liidu läbirääkijana. Nende arutelude käigus on WHO liikmed jõudnud üksmeelele jätkata rahvusvaheliste tervise-eeskirjade (2005) artikli 59 muudatuste vastuvõtmisega maailma terviseassamblee 75. istungjärgul, mis algab 22. mail 2022. Artikli 59 kavandatud muudatused nõuavad ka tehnilisi muudatusi rahvusvaheliste tervise-eeskirjade (2005) täiendavates artiklites, st artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks artikli 59 kavandatavate muudatustega.
            
            
               Läbirääkimised Ameerika Ühendriikide esitatud muude muudatusettepanekute ja nende täiendavate ettepanekute üle peaksid jätkuma ka pärast 2022. aasta maid, pidades silmas nende võimalikku vastuvõtmist 2023. aasta mais toimuval maailma terviseassamblee 76. istungjärgul. 
            
            
               2.4.Maailma terviseassamblee 75. istungjärgul kavandatav akt
            
            
               Maailma terviseassamblee võtab 2022. aasta mais toimuval 75. istungjärgul eeldatavalt vastu otsuse, mis on seotud rahvusvaheliste tervise-eeskirjade (2005) artikli 59 muutmisega. Artikli 59 muudatuste eesmärk on lühendada rahvusvaheliste tervise-eeskirjade (2005) sätete muutmiseks vajalikku ajavahemikku, eelkõige lühendades nende jõustumise tähtaega 24 kuult 12 kuule. 
            
            
               See võimaldaks rahvusvaheliste tervise-eeskirjade (2005) kiiremat muutmist tulevikus.
            
            
               Artiklisse 59 uue lõike lisamine, millega nähakse ette tähtaeg rahvusvaheliste tervise-eeskirjade (2005) muudatuse tagasilükkamiseks või reservatsioonide tegemiseks, nõuab ka tehnilisi muudatusi artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks artikli 59 kavandatud muudatustega.
            
            
               Kavandatav akt muutub osalisriikidele siduvaks kooskõlas rahvusvaheliste tervise-eeskirjade (2005) artikli 55 lõikega 3
                  10
               .
            
            
               3.Liidu nimel võetav seisukoht
            
            
               Liit toetab rahvusvaheliste tervise-eeskirjade (2005) artikli 59 kavandatavaid muudatusi, mis on menetluslikku laadi ja võimaldavad rahvusvahelisi tervise-eeskirju (2005) veelgi kiiremini muuta, et vastata muutuvatele vajadustele nendega hõlmatud valdkondades. Liit toetab ka kavandatavaid tehnilisi muudatusi rahvusvaheliste tervise-eeskirjade (2005) artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks artikli 59 kavandatud muudatustega.
            
            
               3.1.Menetlusõiguslik alus
            
            
               3.1.1.Põhimõtted
            
            
               Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“
            
            
               ELi toimimise lepingu artikli 218 lõiget 9 kohaldatakse olenemata sellest, kas liit on asjaomase organi liige või asjaomase lepingu osaline.
                  11
               
            
            
               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, kuid mis „võivad mõjutada otsustavalt liidu seadusandja vastu võetud õigusaktide sisu“
                  12
               .
            
            
               3.1.2.Kohaldamine käesoleval juhul
            
            
               Maailma terviseassamblee on lepinguga, st 22. juulil 1943. aastal New Yorgis allkirjastatud WHO põhikirjaga ettenähtud organ.
            
            
               Otsus, mis on seotud rahvusvaheliste tervise-eeskirjade (2005) artikli 59 muudatustega ning artikli 55 lõikes 3, artiklites 61 ja 62 ning artikli 63 lõikes 1 tehtavate kaasnevate tehniliste muudatustega, mille maailma terviseassamblee peab vastu võtma, on õigusliku toimega akt. Kooskõlas WHO põhikirja artikliga 22 on rahvusvahelised tervise-eeskirjad (2005) rahvusvahelise õiguse kohaselt õiguslikult siduv instrument. Maailma terviseassamblee kavandatav akt, mille eesmärk on muuta rahvusvahelisi tervise-eeskirju (2005), on rahvusvahelise õiguse kohaselt siduv kõigile WHO osalisriikidele kooskõlas rahvusvaheliste tervise-eeskirjade (2005) artikli 55 lõikega 3. 
            
            
               Kavandatava aktiga ei täiendata ega muudeta rahvusvaheliste tervise-eeskirjade (2005) institutsioonilist raamistikku.
            
            
               Seepärast on esildatud otsuse menetlusõiguslik alus ELi toimimise lepingu artikli 218 lõige 9.
            
            
               3.2.Materiaalõiguslik alus
            
         
         
            
               3.2.1.Põhimõtted
            
            
               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mille kohta liidu nimel seisukoht võetakse. Kui kavandatava aktiga taotletakse kaht eesmärki või reguleeritakse kaht valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.
            
            
               3.2.2.Kohaldamine käesoleval juhul
            
            
               Kavandatava akti peamine eesmärk ja sisu on võtta kasutusele rahvusvaheliste tervise-eeskirjade (2005) kiirem muutmismenetlus, mis võimaldab muuta rahvusvahelisi tervise-eeskirju (2005) vastavalt muutuvatele vajadustele kiiremini. Rahvusvaheliste tervise-eeskirjade (2005) eesmärk ja kohaldamisala on haiguste rahvusvahelise leviku ennetamine, selle eest kaitsmine, selle tõrje ja rahvatervishoiu meetmete tagamine sellele reageerimisel viisil, mis oleks kohane ja piiratud üksnes ohuga rahvatervisele ning mis väldiks mittevajalikku sekkumist rahvusvahelisse liiklusse ja kaubandusse.
            
            
               Seepärast on esildatud otsuse materiaalõiguslik alus ELi toimimise lepingu artikli 168 lõiked 1, 3 ja 5.
            
            
               3.3.Kokkuvõte
            
            
               Esildatud otsuse õiguslik alus peaks olema ELi toimimise lepingu artikli 168 lõiked 1, 3 ja 5 koostoimes ELi toimimise lepingu artikli 218 lõikega 9.
            
            
               2022/0152 (NLE)
            
            
               Ettepanek:
            
            
               NÕUKOGU OTSUS
            
            
               seisukoha kohta, mis võetakse Euroopa Liidu nimel maailma terviseassamblee 75. istungjärgul seoses teatavate muudatustega rahvusvahelistes tervise-eeskirjades (2005)
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 168 lõikeid 1, 3 ja 5 koostoimes artikli 218 lõikega 9,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Maailma Terviseorganisatsiooni (WHO) maailma terviseassamblee võttis rahvusvahelised tervise-eeskirjad (2005) vastu 23. mail 2005 ja need jõustusid 15. juunil 2007. 
            
            
               (2)WHO põhikirja artikli 60 kohaselt võib maailma terviseassamblee langetada otsuseid kohalviibivate ja hääletavate WHO liikmete häälteenamusega.
            
            
               (3)Maailma terviseassamblee võtab oma 75. istungjärgul, mis algab 22. mail 2022, vastu otsuse, mis käsitleb rahvusvaheliste tervise-eeskirjade (2005) artikli 59 muutmist koos sellega seotud muudatustega artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks rahvusvaheliste tervise-eeskirjade (2005) artikli 59 kavandatud muudatustega.
            
            
               (4)On asjakohane määrata kindlaks liidu nimel maailma terviseassambleel võetav seisukoht seoses otsusega, mille maailma terviseassamblee peab vastu võtma ja mille eesmärk on muuta rahvusvaheliste tervise-eeskirjade (2005) artiklit 59, et lühendada rahvusvaheliste tervise-eeskirjade (2005) sätete täiendavaks muutmiseks vajalikku aega, eelkõige vähendades nende muudatuste jõustumise tähtaega 24 kuult 12 kuule. See otsus hõlmab ka seonduvaid muudatusi rahvusvaheliste tervise-eeskirjade (2005) artikli 55 lõikes 3, artiklites 61 ja 62 ning artikli 63 lõikes 1, mis on vajalikud kõnealuste artiklite vastavusse viimiseks artikli 59 kavandatud muudatustega.
            
            
               (5)Liit toetab seda eesmärki, mis võimaldab kiiremini reageerida muutuvatele vajadustele rahvusvaheliste tervise-eeskirjadega (2005) hõlmatud valdkondades.
            
         
         
            
               (6)Liidu seisukohta väljendavad ühiselt tegutsedes liidu liikmesriigid, kes on WHO liikmed.
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Liidu nimel maailma terviseassamblee 75. istungjärgul võetav seisukoht seoses rahvusvaheliste tervise-eeskirjade (2005) teatavate muudatustega on kooskõlas käesoleva otsuse lisaga.
            
            
               Käesoleva otsuse lisas esitatud muudatustes, mis ei ohusta nende muudatuste eesmärgi saavutamist, võib komisjon liidu liikmesriikidega konsulteerides ja ilma nõukogu täiendava otsuseta kokku leppida.
            
            
               Artikkel 2
            
            
               Artiklis 1 nimetatud seisukoha esitavad ühiselt liidu nimel ELi liikmesriigid, kes on Maailma Terviseorganisatsiooni liikmed.
            
            
               Artikkel 3
            
            
               Käesolev otsus on adresseeritud liikmesriikidele.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        
                  BASIC DOCUMENTS (who.int)
                  .
               
               
                  
                     (2)
                  
                        EÜT C 1, 4.1.2001, lk 7–11.
               
               
                  
                     (3)
                  
                        Vt WHO Ametlik Teataja nr 176 (1969), resolutsioon WHA22.46 ja I lisa.
               
               
                  
                     (4)
                  
                        Vt WHO Ametlik Teataja nr 209 (1973), resolutsioon WHA26.55.
               
               
                  
                     (5)
                  
                        Vt dokument WHA34/1981/REC/1 resolutsioon WHA34.13; vt ka WHO Ametlik Teataja nr 217 (1974), resolutsioon WHA27.45 ja resolutsioon EB67.R13, rahvusvaheliste tervise-eeskirjade muudatus (1969).
               
               
                  
                     (6)
                  
                        Vt resolutsioon WHA56.28.
               
               
                  
                     (7)
                  
                        Eelkõige seoses COVID-19 pandeemiaga: pandeemiaks valmisoleku ja sellele reageerimise sõltumatu komitee, rahvusvaheliste tervise-eeskirjade (2005) toimimise läbivaatamise komitee, WHO tervisealaste hädaolukordade programmi sõltumatu järelevalve- ja nõuandekomitee ning ülemaailmne valmisoleku järelevalvenõukogu.
               
               
                  
                     (8)
                  
                        
                  Strengthening of the International Health Regulations (2005) through a process for revising the Regulations through potential amendments (who.int)
                   (Rahvusvaheliste tervise-eeskirjade (2005) tugevdamine eeskirjade läbivaatamise protsessi teel võimalike muudatuste kaudu).
               
               
                  
                     (9)
                  
                        ELT L 92, 21.3.2022, lk 1–2.
               
               
                  
                     (10)
                  
                        Rahvusvaheliste tervise-eeskirjade (2005) artikli 55 lõikes 3 on sätestatud: „Käesoleva artikli alusel terviseassamblee poolt vastu võetud muudatused käesolevates eeskirjades jõustuvad kõikide osalisriikide suhtes samadel tingimustel ning samade õiguste ja kohustuste alusel, nagu on sätestatud WHO põhikirja artiklis 22 ja käesolevate eeskirjade artiklites 59–64.“
               
               
                  
                     (11)
                  
                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punkt 64. 
               
               
                  
                     (12)
                  
                        Id. punktid 61–64. 
               
            
      
    ---documentbreak--- 
      
         
               EUROOPA KOMISJON
            Brüssel,6.5.2022
            COM(2022) 214 final
            
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel maailma terviseassamblee 75. istungjärgul seoses teatavate muudatustega rahvusvahelistes tervise-eeskirjades (2005)
            
               
         
         
            
               LISA
            
            
            
               Liit toetab järgmisi rahvusvaheliste tervise-eeskirjade (2005) artikli 59 muudatusi, mis on märgitud rasvases kirjas ja läbikriipsutatult:
            
            
               Artikkel 59. Jõustumine, tagasilükkamise või reservatsioonide esitamise tähtaeg
            
            
               1.Ajavahemik, mis on ette nähtud WHO põhikirja artikli 22 täitmisel käesolevate eeskirjade või nende muudatuse tagasilükkamiseks või nende suhtes reservatsiooni tegemiseks, on 18 kuud alates kuupäevast, mil peadirektor teatas käesolevate eeskirjade või nende muudatuse vastuvõtmisest terviseassamblee poolt. Tagasilükkamine või reservatsioon, mille peadirektor saab kätte pärast nimetatud tähtaja möödumist, ei oma mingit mõju.
            
            
               1aAjavahemik, mis on ette nähtud WHO põhikirja artikli 22 täitmisel käesolevate eeskirjade või nende muudatuse tagasilükkamiseks või nende suhtes reservatsioonide tegemiseks, on üheksa kuud alates kuupäevast, mil peadirektor teatas, et terviseassamblee võttis vastu käesolevate eeskirjade muudatuse. Tagasilükkamine või reservatsioon, mille peadirektor saab kätte pärast nimetatud tähtaja möödumist, ei oma mingit mõju.
            
            
               2.Käesolevad eeskirjad jõustuvad 24 kuud pärast käesoleva artikli lõikes 1 osutatud teatamise kuupäeva ja käesolevate eeskirjade muudatused jõustuvad 12 kuud pärast käesoleva artikli lõikes 1a osutatud teatamise kuupäeva, välja arvatud:
            
            
               (…)
            
            
               b)riigi puhul, kes on teinud reservatsiooni ja kelle suhtes käesolevad eeskirjad või nende muudatus jõustuvad artikli 62 kohaselt;
            
            
               (…)
            
            
               3.Kui riik ei saa kohandada oma siseriiklikku seadusandlikku ja halduskorda täielikult käesolevate eeskirjadega või olenevalt asjaoludest nende muudatusega käesoleva artikli lõikes 2 osutatud ajavahemike jooksul, esitab see riik käesoleva artikli lõikes 1 või 1a märgitud kohaldatava ajavahemiku jooksul kavandatavate kohanduste kohta peadirektorile avalduse ning teeb need kohandused hiljemalt 12 kuud pärast käesolevate eeskirjade jõustumist selle osalisriigi suhtes ning hiljemalt kuus kuud pärast käesolevate eeskirjade muudatuse jõustumist selle osalisriigi suhtes.
            
            
            
               Liit toetab ka tehnilisi muudatusi rahvusvaheliste tervise-eeskirjade (2005) artikli 55 lõikes 3, artiklites 61 ja 62 ning artikli 63 lõikes 1. Nende artiklite muudatused on märgitud rasvases kirjas ja läbikriipsutatult:
            
            
               Artikkel 55. Muudatused
            
            
               (…)
            
            
               3.Terviseassamblee poolt käesoleva artikli kohaselt vastu võetud eeskirjade muudatused jõustuvad kõigi osalisriikide suhtes samadel tingimustel ning samade õiguste ja kohustuste alusel, nagu on sätestatud WHO põhikirja artiklis 22 ja käesolevate eeskirjade artiklites 59–64, võttes arvesse kõnealustes artiklites käesolevate eeskirjade muutmisega seoses sätestatud tähtaegu. 
            
            
               Artikkel 61. Tagasilükkamine
            
            
               Kui riik teatab peadirektorile käesolevate eeskirjade või nende muudatuse tagasilükkamisest kohaldatava ajavahemiku jooksul, mis on sätestatud artikli 59 lõikes 1 või 1a, siis ei jõustu käesolevad eeskirjad või asjaomane muudatus selle riigi suhtes. Kõik artiklis 58 loetletud rahvusvahelised sanitaarkokkulepped või -eeskirjad, mille osaline see riik juba on, jäävad selle riigi suhtes jõusse.
            
            
               Artikkel 62. Reservatsioonid
            
         
         
            
               1.Riigid võivad käesoleva artikli kohaselt teha käesolevate eeskirjade või nende muudatuste suhtes reservatsioone. Sellised reservatsioonid ei tohi olla vastuolus käesolevate eeskirjade eseme ja eesmärgiga.
            
            
               2.Reservatsioonidest käesolevate eeskirjade või nende muudatuse suhtes teatatakse peadirektorile vastavalt artikli 59 lõigetele 1 ja 1a ning artiklile 60, artikli 63 lõikele 1 või artikli 64 lõikele 1. Riik, kes ei ole WHO liige, teatab peadirektorile igast reservatsioonist koos teatega käesolevate eeskirjade heakskiitmise kohta. Riigid, kes koostavad reservatsioonid, peaksid esitama peadirektorile reservatsioonide põhjused.
            
            
               3.Käesolevate eeskirjade või nende muudatuse osaline tagasilükkamine loetakse reservatsiooniks.
            
            
               4.Peadirektor esitab vastavalt artikli 65 lõikele 2 teate iga käesoleva artikli lõike 2 kohaselt saadud reservatsiooni kohta. Peadirektor:
            
            
               (…)
            
            
               c)kui reservatsioon tehti käesolevate eeskirjade muudatuse suhtes, palub osalisriikidel teavitada teda kolme kuu jooksul igast reservatsiooni suhtes esitatud vastuväitest. Osalisriigid, kes esitavad käesolevate eeskirjade muudatuse suhtes tehtud reservatsiooni kohta vastuväite, peaksid esitama peadirektorile vastuväite põhjused.
            
            
               Riigid, kes esitavad reservatsiooni kohta vastuväite, peavad esitama peadirektorile vastuväite põhjused.
            
            
               5.Pärast selle tähtaja möödumist teavitab peadirektor kõiki osalisriike vastuväidetest, mille ta reservatsioonide kohta on saanud. Kui käesolevate eeskirjade suhtes on tehtud reservatsioon, loetakse see vastuvõetuks ja käesolevad eeskirjad jõustuvad reservatsiooni teinud riigi suhtes, välja arvatud juhul, kui üks kolmandik käesoleva artikli lõikes 4 osutatud riikidest on kuue kuu jooksul alates käesoleva artikli lõikes 4 osutatud teatamise kuupäevast esitanud reservatsiooni kohta vastuväite. Kui käesolevate eeskirjade muutmise suhtes on tehtud reservatsioon, välja arvatud juhul, kui üks kolmandik käesoleva artikli lõikes 4 osutatud riikidest on esitanud reservatsiooni suhtes vastuväite kolme kuu jooksul alates käesoleva artikli lõikes 4 osutatud teatamise kuupäevast, loetakse see vastuvõetuks ja muudatus jõustub reservatsiooni teinud riigi suhtes, kui reservatsioonist ei tulene teisiti.
            
            
               6.Kui vähemalt üks kolmandik käesoleva artikli lõikes 4 osutatud riikidest esitab vastuväiteid käesolevate eeskirjade suhtes tehtud reservatsiooni kohta kuue kuu jooksul alates käesoleva artikli lõikes 4 osutatud teatamise kuupäevast või, kui on tehtud reservatsioon käesoleva määruse muutmise suhtes, kolme kuu jooksul alates käesoleva artikli lõikes 4 osutatud teatamise kuupäevast, teavitab peadirektor reservatsiooni esitanud riiki, et ta kaaluks reservatsiooni tagasivõtmist kolme kuu jooksul alates peadirektorilt teate saamisest.
            
            
               (…)
            
            
               9.Peadirektor esitab reservatsiooni ja vajaduse korral läbivaatamiskomitee seisukohad terviseassambleele arutamiseks. Kui terviseassamblee esitab häälteenamusega reservatsiooni kohta vastuväite põhjusel, et see on vastuolus käesolevate eeskirjade eseme ja eesmärgiga, ei võeta reservatsiooni vastu ning käesolevad eeskirjad või selle muudatus jõustuvad reservatsiooni teinud riigi suhtes alles pärast seda, kui ta on oma reservatsiooni vastavalt artiklile 63 tagasi võtnud. Kui terviseassamblee nõustub reservatsiooniga, jõustuvad käesolevad eeskirjad või nende muudatus reservatsiooni teinud riigi suhtes, võttes arvesse tema reservatsiooni.
            
            
               Artikkel 63. Tagasilükkamise ja reservatsiooni tagasivõtmine
            
            
               1.Riik võib artikli 61 kohase tagasilükkamise igal ajal tagasi võtta, teatades sellest peadirektorile. Sellistel juhtudel jõustuvad käesolevad eeskirjad või olenevalt asjaoludest nende muudatus selle riigi suhtes pärast seda, kui peadirektor on teate kätte saanud, välja arvatud juhul, kui riik teeb reservatsiooni tagasilükkamise tagasivõtmisel, millisel juhul jõustuvad kõnealused eeskirjad või olenevalt asjaoludest nende muudatus vastavalt artiklile 62. Mingil juhul ei jõustu käesolevad eeskirjad kõnealuse riigi suhtes varem kui 24 kuud pärast artikli 59 lõikes 1 osutatud teatamise kuupäeva ning ühelgi juhul ei jõustu käesolevate eeskirjade muudatus kõnealuse riigi suhtes varem kui 12 kuud pärast artikli 59 lõikes 1a osutatud teatamise kuupäeva.
            
            
               (…)